Analiza javnih finansija u 2016. godini

JAVNE FINANSIJE CRNE GORE

Javne finansije u 2016. godini karakteriše povećanje naplate izvornih prihoda i pad javne potrošnje prvenstveno zbog slabije dinamike realizacije prioritetne dionice autoputa Bar – Boljare od planirane. S druge strane, snažan pritisak na javnu potrošnju, uslijed izmjene zakonodavnog okvira u dijelu zarada i socijalnih davanja, rezultirao je da tekuća javna potrošnja dostigne rekordan nivo od 46,0% BDP-a.

**Javni prihodi** na kraju 2016. godine iznosili su 1.683,6 mil.€ ili 45,1% procijenjenog BDP-a (3.729,5 mil.€). U odnosu na 2015. godinu prihodi su veći za 157,8 mil.€ ili 10,3%, najvećim dijelom kao rezultat povećanja prihoda po osnovu naknada za 36,5 mil.€ ili 43,6%, poreza na dohodak fizičkih lica za 24,3 mil.€ ili 17,9% i poreza na dodatu vrijednost za 43,5 mil.€ ili 9,5%. Javni prihodi na kraju 2016. godine bili su na nivou planiranih.

**Javna potrošnja** na kraju 2016. godine iznosila je 1.820,3 mil.€ ili 48,8% BDP-a, i smanjena je za 8,2 mil.€ ili 0,5% u odnosu na prethodnu godinu. Javna potrošnja je smanjena zbog smanjene potrošnje u kapitalnom budžetu u iznosu od 162,3 mil.€. Tekuća javna potrošnja iznosila je 1.714,5 mil.€ ili 46,0% BDP-a i viša je za 154,1 mil.€ ili 9,9% u odnosu na 2015. godinu. Tekuća javna potrošnja, u odnosu na prethodnu godinu, povećana je prvenstveno zbog:

* povećanja bruto zarada i doprinosa na teret poslodavca za 38,9 mil.€, uslijed nedostajućih sredstava za isplatu bruto zarada u skladu sa novim Zakonom o zaradama zaposlenih u javnom sektoru;
* povećanja potrošnje za prava iz oblasti socijalne zaštite za 53,5 mil.€, ulijed nedostajućih sredstava za pravo majki na naknadu po osnovu rođenja troje ili više djece i pravo na naknadu roditelju ili staratelju – njegovatelju lica koje je korisnik lične invalidnine, a u skladu sa Zakonom o dopunama Zakona o socijalnoj i dječijoj zaštiti.

**Deficit javnih finansija** u 2016. godini iznosio je 136,7 mil.€ ili 3,7% BDP-a, i niži je za 166,1 mil.€ ili 54,9% u odnosu na deficit prethodne godine. Primarni deficit javnih finansija (deficit javnih finansija umanjen za kamate) iznosio je 51,3 mil.€ ili 1,4% BDP-a.

BUDŽET CRNE GORE

**Primici Državnog Budžeta**[[1]](#footnote-1) na kraju 2016. godine iznosili su 2.133,7 mil.€, od čega se na izvorne prihode odnosi 1.486,4 mil.€, dok je 647,2 mil.€ prihodovano iz drugih izvora finansiranja, dominantno iz zaduživanja na inostranom tržištu. Izvorni prihodi budžeta viši su u odnosu na ostvarene u istom periodu 2015. za 159,7 mil.€ ili 12,0% i 2,4 mil.€ ili 0,2% u odnosu na planirane prihode prema Zakonu o izmjenama i dopunama Zakona o budžetu za 2016. godinu.

Najznačajnija pozitivna odstupanja u odnosu na prošlu godinu zabilježena su kod naplate prihoda po osnovu naknada za 44,3 mil.€, poreza na dodatu vrijednost za 43,5 mil.€ i poreza na dohodak fizičkih lica za 18,4 mil.€. Ova odstupanja rezulat su: (a) jednokratne naplate digitalne dividende, u iznosu od 50,7 mil.€, za otkup radio-frekvencijskog spektra; (b) više naplate uvoznog PDV-a i (c) primjene novog Zakona o zaradama zaposlenih u javnom sektoru.

Donošenjem novih, odnosno izmjenom postojećih zakonskih rješenja izvršene su izmjene u dijelu mandatorne potrošnje koje se odnose na: donošenje novog zakonskog okvira za zarade zaposlenih u javnom sektoru i uvođenje naknade za majke sa troje ili više djece u dijelu rashoda za socijalnu zaštitu.

**Ukupni izdaci budžeta** na kraju 2016. godine iznosili su 1.615,9 mil.€ ili 43,3% procijenjenog BDP-a za 2016. godinu (3.729,5 mil.€), od čega je finansirana tekuća budžetska potrošnja u iznosu od 1.551,1 mil.€ i kapitalni budžet 64,8 mil.€. U odnosu na prethodnu godinu, izdaci su smanjeni za 2,1 mil.€ ili 0,1%, i to najviše zbog smanjenja kapitalne potrošnje za 163,2 mil.€, kao rezultat neadekvatne dinamike realizacije projekta autoputa. Kao rezultat gore pomenutih izmjena zakonskih rješenja, bruto zarade i doprinosi na teret poslodavca su povećane za 40,4 mil.€, dok su prava iz oblasti socijalne zaštite povećana za 53,2 mil.€.

Kao rezultat kretanja prihoda i rashoda na kraju 2016. godine**, deficit centralnog budžeta** iznosio je 129,4 mil.€ ili 3,5% BDP-a, i niži je za 161,8 mil.€ od deficita ostvarenog u 2015. godini. Otplata duga iznosila je 533,1 mil.€, koja je zajedno sa pomenutim deficitom, finansirana iz pozajmica od inostranih izvora u iznosu od 325,2 mil.€, pozajmica iz domaćih izvora u iznosu od 317,8 mil.€ i primitaka od prodaje imovine u iznosu od 4,2 mil.€. Kao posljedica ovih transakcija, došlo je do smanjenja depozita za 15,3 mil.€.

LOKALNA SAMOUPRAVA

Shodno odredbama člana 74 Zakona o finansiranju lokalne samouprave, opštine su obavezne da Ministarstvu finansija kvartalno dostavljaju izvještaje o planiranim i ostvarenim prihodima, planiranim i izvršenim rashodima i budžetskom zaduženju, u roku od 30 dana od dana isteka kvartala. Na osnovu dostavljenih izvještaja Ministarstvo finansija priprema izvještaj o javnoj potrošnji na lokalnom nivou za određeni period.

**Prihodi lokalne samouprave** na kraju 2016. godine iznosili su 197,2 mil.€ ili 5,3% BDP-a, i bilježe pad od 1,9 mil.€ ili 1,0% u odnosu na 2015. godinu. U odnosu na prethodnu godinu, pozitivno odstupanje bilježe porez na dohodak fizičkih lica za 5,9 mil.€ i lokalni porezi za 1,4 mil.€. U odnosu na plan, prihodi lokalne samouprave su niži za 2,4 mil.€ ili 1,2%.

**Rashodi lokalne samouprave** na kraju 2016. godine iznosili su 204,4 mil.€ ili 5,5% BDP-a, što je 6,1 mil.€ niže u odnosu na 2015. godine.

U 2016. godino zabilježen je **deficit lokalne samouprave** u iznosu od 7,2 mil.€ ili 0,2% BDP, dok je otplaćeno 39,4 mil.€ obaveza iz prethodnog perioda i duga 17,3 mil.€.

1. Primici Budžeta uključuju izvorne prihode (direktne i indirektne poreze i neporeske prihode), pozajmice, donacije i prihode od prodaje imovine. [↑](#footnote-ref-1)